'मैं 13 साल का हूं, दही हांडी फोड़ना चाहता हूं'

"मैं 13 साल का हूं और कोर्ट से अपील करना चाहता हूँ कि दही हांडी फोड़ने के लिए कम से कम 18 साल की उम्र होने का नियम हटा दें."

ये कहते ही यश कलांतरे के चेहरे पर एक बड़ी सी मुस्कान खिल गई, मानो उसे यक़ीन हो कि उसकी दरख़्वास्त मान ही ली जाएगी.

यश नौ साल के थे जब उन्होंने पहली बार दही हांडी फोड़ी थी. पर सुप्रीम कोर्ट के आदेश के बाद इस साल वो दही हांडी नहीं फोड़ पाएंगे.

हर साल मुंबई समेत महाराष्ट्र के कई शहरों में ऊंचाई पर लटकाई गईं दही हांडी फोड़ कर जन्माष्टमी का त्योहार मनाया जाता है.

इसमें कई लड़कों को चोट लगने और कुछ की उन चोटों से मौत होने के मामले सामने आने के बाद सुप्रीम कोर्ट ने नाबालिग़ बच्चों के इस खेल में हिस्सा लेने पर रोक लगा दी है.

साथ ही कोर्ट ने स्पष्ट किया है कि दही हांडी 20 फ़ीट से ज़्यादा की ऊंचाई पर नहीं लटकाई जाएगी.

पर रोक से कई बच्चे नाख़ुश हैं. यश के मुताबिक़ ये तो खेल ही बच्चों का है तो उन्हीं पर रोक क्यों?

यश कहते हैं, "भगवान कृष्ण ने ही इसकी शुरुआत की थी, जब वो बच्चे थे तो दही हांडी फोड़ कर मक्खन खाते थे, बस वही हम बच्चों को करना है."

साल 2012 में ‘जय जवान गोविंदा पथक’ के लड़कों ने 43 फ़ीट से ज़्यादा की ऊंचाई पर रखी दही हांडी फोड़ कर ‘गिनीज़ बुक ऑफ़ वर्ल्ड रिकॉर्ड्स’ में जगह बनाई थी.

यश के दोस्त शिवा ने कहा, "ये इतने सम्मान की बात थी, तो अब हमसे ‘गोविंदा’ बनने का ये मौक़ा क्यों छीन रहे हैं."

यश के कोच, तानाजी शांताराम बारे के मुताबिक़, "ये खेल त्योहार का हिस्सा है और इसके लिए पूरे एहतियात बरते जाते हैं."

इमेज स्रोत, AP

वो कहते हैं, "सबसे ऊपर वही बच्चे चढ़ते हैं जो छोटे हों, क्योंकि उनका वज़न कम होता है, वो चुस्त होते हैं और उन्हें चोट ना लगे इसके लिए हम इन बच्चों को क़रीब दो महीने तक अभ्यास करवाते हैं."

पर कई हैं जिन्हें कम उम्र में ‘गोविंदा’ बनना बहुत महंगा पड़ा. कुछ बच्चों को गहरी चोटें आईं और कई की जान तक चली गई.

ऐसे मामलों को जनहित याचिका में अदालत के सामने रखनेवाली श्वेता पाटिल अदालत के फ़ैसले को बहुत सकारात्मक बताती हैं.

श्वेता ने कहा, "इससे त्योहार की ख़ुशी में कुछ कमी नहीं होगी, आख़िर भगवान कृष्ण आठ-नौ माले पर चढ़कर हांडी नहीं फोड़ते थे, ऐसा जश्न तो सिर्फ़ मुबंई-ठाणे में होने लगा है."

श्वेता के मुताबिक़, पैसे और राजनेताओं के भव्य आयोजनों से ख़तरनाक प्रतिस्पर्धा को बढ़ावा दिया जाने लगा था जिसपर लगाम लगाना ज़रूरी था.

वैसे यश की मां भी मानती हैं कि जब उनका बेटा दही हांडी फोड़ने के लिए चढ़ता है तो उन्हें बहुत घबराहट होती है.

वो कहती हैं, "मैं दही हांडी देखने कभी-कभार ही जाती हूं, उसे ऊपर चढ़ते देखूं तो बहुत डर लगता है."

इसके बावजूद उनकी चाहत यही है कि बेटा अब भी इस त्योहार में ‘गोविंदा’ बन खेलता रहे.

वो कहती हैं, "इसके सभी दोस्त, अड़ोस-पड़ोस वाले और बड़ी पहनें भी खेलती हैं, सब छोटे बच्चों का ध्यान रख लेते हैं."